Broj: 711-I-1086-P-21/20-05-11

Zagreb, 29. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Bože Petrova, potpredsjednika Hrvatskog sabora**, na 87. sjednici, održanoj dana 29. svibnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Bože Petrova, potpredsjednika Hrvatskog sabora, neće se pokrenuti, s obzirom da iz zaprimljene prijave u kojoj se navode okolnosti navodnog utjecaja na upravnu inspekciju u tijelima lokalne i područne (regionalne) samouprave u vezi državnih stručnih ispita službenika, ne proizlaze okolnosti koje bi upućivale da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Dana 31. siječnja 2020.g. Povjerenstvo je zaprimilo prijavu protiv dužnosnika Bože Petrova, potpredsjednika Hrvatskog sabora, koja je u knjizi ulazne pošte Povjerenstva zaprimljena pod brojem 711-U-451-P-21/20-01-2.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

Člankom 3. stavkom 1. podstavkom 2. ZSSI-a propisano je da su predsjednik i podpredsjednici Hrvatskog sabora dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je kako Božo Petrov obnaša dužnost potpredsjednika Hrvatskog sabora od 30. lipnja 2017.g. Stoga je i Božo Petrov, povodom obnašanja navedene dužnosti, obvezan postupati sukladno odredbama navedenog Zakona.

U prijavi se u bitnom navodi kako je dužnosnik Božo Petrov intervenirao i zaustavio upravnu inspekciju u vezi državnih službenika koji nisu položili Državni stručni iz razloga što je na popisu inspekcije sporna bila i službenica grada Metkovića …………, koja nije položila državni stručni ispit.

Povjerenstvo je povodom zaprimljene prijave, u svrhu postupanja po navedenoj prijavi, odnosno kako bi se utvrdilo postoje li okolnosti koje upućuju na moguću povredu odredbi ZSSI-a, pozvalo podnositelja da istu dopuni i specificira na način da navede koja točna radnja ili radnje prijavljenog dužnosnika upućuju da je isti počinio povredu odredbi ZSSI-a, odnosno kada je i na koji način dužnosnik intervenirao u odnosu na službenicu Grada Metkovića, s obzirom da to trenutno iz navoda zaprimljene prijave nije moguće utvrditi. Podnositelj je također pozvan da dostavi dokumentaciju koja na isto upućuje, ukoliko istom raspolaže.

Na traženje Povjerenstva podnositelj je dostavio tablicu iz 2016.g. s podacima o broju osoba koje u jedinicama lokalne samouprave nisu imale položen državni stručni ispit. U dopuni se navodi kako je upravna inspekcija bila spremna poduzeti radnje u skladu sa Zakonom ali prema informacijama koje su dobili iz kabineta ministrice (u dopisu se ne specificira o kojoj ministrici se radi) nisu dobili zeleno svjetlo za postupanje od stranke MOST. Priložena tablica sadrži podatke o broju službenika bez državnog stručnog ispita prema stranačkoj pripadnosti općinskog načelnika/gradonačelnika. U tablici niti u dopisu se ne specificira o kojim se jedinicama radi, koji su to službenici, niti druge pojedinosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a propisano je kako se podnositelju prijave jamči zaštita anonimnosti.

Člankom 4. stavkom 5. ZSSI-a propisno je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana.

Povodom navoda iz zaprimljene prijave Povjerenstvo je zatražilo dopunu iste, budući da predmetna prijava nije sadržavala konkretne okolnosti koje bi ukazivale da je prijavljeni dužnosnik počinio neku od povreda odredbi ZSSI-a. Isto tako, niti iz prijave, kao ni iz dostavljene dokumentacije ne proizlaze okolnosti iz kojih proizlazi osobna ili druga povezanost dužnosnika Bože Petrova sa službenicom Grada Metkovića …………….., niti bilo koja konkretna okolnost (radnja dužnosnika) da je isti utjecao na upravnu inspekciju koja bi ispitivala jesu li službenici u jedinicama lokalne i područne samouprave imali položen državni stručni ispit

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Božo Petrov, elektroničkom dostavom
2. Na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana